Jakob Ellemann-Jensen (V), 2014-04-29:
Tak for det.
Vi er ofte uenige her i salen om, hvor mange flere penge vi skal bruge i den offentlige sektor, om vores EU-medlemskab, om indvandring, om mediestøtte, om skattelettelser osv., men det har været min klare opfattelse, i hvert fald siden jeg kom ind i 2011, at alle partier var enige om én ting, og det er behovet for at få gang i beskæftigelsen og sikre danske arbejdspladser.
Vi er så uenige om, hvordan man griber opgaven an, men jeg tror ikke, der er ét medlem her i salen, der mener, at danske arbejdspladser er ligegyldige.
Derfor overrasker det mig oprigtigt, at vi ikke har kunnet enes om det fælles europæiske patent og patentdomstolen.
Danmark lever af gode ideer, så hvorfor ikke stemme for bedre vilkår for at beskytte gode ideer?
Det vil gøre det lettere for både små og store virksomheder at omsætte deres ideer til arbejdspladser.
Det er i virkeligheden ret simpelt, selv om mange prøver at gøre det vanskeligt.
Derfor har vi kunnet se, hvordan nejpartiernes argumenter er faldet fra hinanden et efter et.
Det skyldes måske, at der ikke er nogen gode argumenter for at stemme nej i dag.
Dansk Folkeparti anerkender, at der er store fordele ved et fælles patent, men man mener alligevel, at Danmark skal stå uden for samarbejdet og dermed sige nej til, at danske virksomheder kan forsvare deres europæiske patenter på dansk i Danmark og med danske dommere i panelet.
Man har endda tilbudt at stemme ja i dag, hvis man kunne få noget andet i stedet for, f.eks. en afstemning om bankunionen.
Så, okay, mere principiel har modstanden så heller ikke været.
Når man er blevet bedt om at nævne bare én virksomhed, som synes, at patentet er en dårlig idé, så har man heller ikke været i stand til det.
Enhedslistens kampagne har handlet om frygten for patenter på alt fra software til sædceller, selv om man gentagne gange har fået at vide, at det er reguleret af den europæiske patentkonvention, som klart forbyder de her patenter.
Det er i øvrigt en konvention, som såvel Enhedslisten som Dansk Folkeparti stemte for her i salen i 2006, selv om det også dengang betød, at Danmark afgav suverænitet.
Arbejderpartiet Enhedslisten mener åbenbart, at fagbevægelsen ikke aner, hvad den taler om, når den sammen med dansk erhvervsliv klart anbefaler et ja til dansk deltagelse i den europæiske patentdomstol.
Det er ellers ret simpelt, hvis man spørger fagbevægelsen.
Det handler om danske arbejdspladser, og det er noget, som jeg troede var en mærkesag for Enhedslisten.
Nu skal det ikke være ris det hele, så jeg vil til sidst gerne rose Liberal Alliance.
Liberal Alliance startede som skeptiske over for domstolen, men har ladet sig overbevise af de gode argumenter.
Og tak for det.
Det er godt at se, at jeres skepsis trods alt ikke stikker dybere.
Når det kommer til stykket, er I klar til at stemme for bedre vilkår til dansk erhvervsliv.
Jeg synes, at Liberal Alliance viser en vej ned af træet for nejpartierne ved i det her tilfælde faktisk at forholde sig til sagens substans og lytte til de berørte parter frem for at lytte til rygmarvsreaktioner.
Hvis Enhedslisten og Dansk Folkeparti havde gjort det samme, havde vi i dag kunnet sikre, at Danmark kan være med i den fælles europæiske patentdomstol.
Tak for ordet.